Nog lyke in myn gevind; 11 vasArgieffoto Elf mense is in hegtenis geneem nadat nog vier liggame Donderdag uit die Eland-skag van ŉ myn in Welkom in die Vrystaat gehaal is. Lt.genl. Lebeoana Tsumane, die Vrystaatse polisiekommissaris, het gesê die elf mense word daarvan aangekla dat hulle by onwettige mynbedrywighede betrokke was. Maroela Media het vroeër berig die polisie is Maandag na die myn ontbied nadat liggame ondergronds gevind is. Dit volg ná ŉ ondergrondse ontploffing verlede week Donderdag in die myn. Die myn se veiligheidsmaatskappy het ondersoek ingestel en sedertdien is 29 liggame na die oppervlak gebring. Tsumane het gesê ŉ geregtelike doodsondersoek word gedoen. “ŉ Span ondersoekkenners is geïdentifiseer wat die ondersoek na hierdie voorval en ander onwettige mynvoorvalle sal lei,” het hy gesê. “Saam met die mynbestuur het ons maatreëls in plek gestel om die voortsetting van onwettige mynbedrywighede stop te sit. Ons sien hierdie tragedie in ŉ baie ernstige lig en daarom is ons betrokke by uitgebreide operasionele en praktiese maatreëls om onwettige myners te keer.” Kol. Thandi Mbambo, Vrystaatse polisiewoordvoerder, het gesê die voorlopige ondersoek dui daarop dat die sterftes verbind word met die ontploffing wat in ŉ ventilasieskag plaasgevind het. “Die meeste van die liggame wat deur die mynsekuriteit en reddingspanne gevind is, het naamplaatjies met kontakbesonderhede en nasionaliteite op. Die oorledenes wat van naburige lande afkomstig is, moet nog geïdentifiseer word,” het Mbambo gesê. “Die liggame wat al heeltemal ontbind het se identiteit sal deur middel van DNS-toetse vasgestel word. Twee van die oorledenes is tot dusver deur familielede geïdentifiseer en teruggeneem na hul land van herkoms. Die elf mense wat in hegtenis geneem is, is aangekla van onwettige mynbou, betreding en diefstal van myneiendom. Hulle sal binnekort in die hof verskyn.”